ETC auglýsir eftir styrkumsóknum fyrir mastersverkefni um þróun sjálfbærrar ferðaþjónustu Ferðamálaráð Evrópu ( ETC ) , í samvinnu við Foundation for European Sustainable Tourism ( FEST ) , hefur auglýst eftir umsóknum um námsstyrk til fjármögnunar rannsóknarverkefnis á meistarastigi . Verkefnið snýr að þróun sjálfbærrar ferðaþjónustu í Evrópu . ETC þróar og starfar að ýmsum verkefnum sem varða framgang ferðaþjónustunnar í Evrópu , ekki síst með virkri tengslamyndun og þátttöku í umræðum um þróun atvinnugreinarinnar . Lykilþættir í stefnu ETC eru hvernig örva má samkeppnishæfni og stuðla að sjálfbærum vexti evrópskrar ferðaþjónustu og hafa samtökin einmitt nýlega skilgreint sjálfbærni innan ferðaþjónustu í álfunni sem eitt af sínum helstu áherslusviðum . Ólöf Ýrr Atladóttir ferðamálastjóri ber einmitt ábyrgð á því sviði , sem er einn af þremur varaforsetum ETC. Í því skyni að skapa grunn að áherslum ETC á sviði sjálfbærni á næstu árum , var ákveðið að hrinda af stað rannsóknarverkefni sem miðar að því að kortleggja og meta stöðu sjálfbærnisjónarmiða innan hins formlega umhverfis ferðaþjónustu í álfunni . Markmiðið er að skilgreina viðmiðunarreglur sem gætu orðið gagnlegar til að efla hlut slíkra áherslna innan Evrópu . Gert er ráð fyrir að verkefnið verði unnið sem rannsóknaverkefni ( 30 - 60 ECTS einingar ) sem liður í meistaragráðu ( M.A. , M.Sc. , MBA / MPA ) . Verkefnið hentar einkum nemendum sem stefna á útskrift á þessu ári en nemendur sem áforma útskrift á árinu 2017 koma einnig til greina . Frestur til að sækja um er til 11. mars næstkomandi . Verkefnið skal unnið á ensku .